Eronga qarshi sanksiyalar, OITSga qarshi kurash, Marsga o‘rnatiladigan bayroq. Trampning kongressga murojaatnomasidan iqtiboslar

Amerika yetakchisi o‘z murojaatnomasida xalqaro munosabatlar, sog‘liqni saqlash va iqtisodiyot haqida so‘z yuritdi. Quyida unda tilga olingan asosiy fikrlar keltirilmoqda.
Tashqi siyosat
·        Eron yadro quroliga ega bo‘lishga urinishdan voz kechishi, terror, o‘lim va vayrongarchiliklar tarqatishni bas qilishi kerak. Agar bu amalga oshsa, Vashington qisqa muddat ichida Tehronga qarshi sanksiyalarni bekor qilishi va uning iqtisodiyotiga yordam berishi mumkin.
·        O‘ldirilgan general Qosim Sulaymoniy "Eron rejimining eng shafqatsiz qassobi edi". U "dunyoning bosh terrorchisi" bo‘lib, Iroqdagi minglab harbiylar hamda "sanoqsiz erkaklar, ayollar va bolalarning" halok bo‘lishi va jarohatlanishida aybdor.
·        IShID 100 foiz yo‘q qilindi, uning yetakchisi va asoschisi — "qonxo‘r qotil al-Bag‘dodiy" o‘lgan.
·        AQSh Afg‘onistondan qo‘shinlarini olib chiqib ketish ustida ishlamoqda, chunki "Amerikaning eng uzoq davom etgan urushi"ga chek qo‘yish payti keldi. AQSh harbiylarining qat'iyati bu mamlakatda misli ko‘rilmagan rivojlanishga erishilishiga olib keldi va tinchlik muzoralari davom etmoqda. 
·        Jahon hamjamiyati Falastin-Isroil nizosiga barham berish uchun ijodiy yondashuvlar kerak. Mintaqadagi millionlab yoshlarga yanada yorqin kelajak uchun imkoniyat zarur.
·        AQSh Venesuela, Nikaragua va Kubada "demokratiya tiklanishiga" harakat qilmoqda. "Maduroning razolati parchalab tashlanadi va yakson qilinadi", chunki Vashington "sotsialistik diktator"ga qarshi qaratilgan 59 davlatdan iborat diplomatik koalitsiyaga yetakchilik qilmoqda.
Iqtisodiyot
·        Xitoy o‘nlab yillar davomida Qo‘shma Shtatlardan foydalanib keldi, ammo savdo kelishuvining birinchi bosqichi imzolanishi bunga chek qo‘ydi. Endi ikki mamlakat munosabatlari ularning butun tarixi davomidagi eng yaxshi munosabatlariga aylandi.
·        Kanada va Meksika bilan endilikda USMCA deb atalayotgan Shimoliy Amerika erkin savdo hududi (NAFTA) to‘g‘risidagi kelishuvning qaytadan tuzilishi qariyb 100 mingta yangi ish o‘rni yaratadi hamda Amerika fermerlari va zavod ishchilari uchun eksport imkoniyatlarini sezilarli darajada oshiradi.
·        Iqtisodiy pasayish davri tugadi. AQSh armiyasi butunlay qayta tashkil etildi, chegaralar himoyalangan, oilalar esa farovonlikda.
·        Mamlakatda 7 millionta yangi ish o‘rinlari yaratildi, ishsizlik "mamlakat tarixidagi har qanday ma'muriyat davridagidan eng past darajada", fond bozori ko‘rsatkichlari esa 70 foizdan ortiqroqqa o‘sdi.
·        Qo‘shma Shtatlar neft va tabiiy gaz ishlab chiqarish bo‘yicha dunyoning yetakchi davlatiga aylandi. Mamlakat energetik jihatdan to‘laligicha mustaqil, bu sohadagi ish o‘rinlari soni esa keskin oshdi.
Ichki siyosat
·        O‘n yillik oxiriga kelib AQSh mamlakatdagi OITS epidemiyasi ustidan g‘alaba qozonadi. Amerika shifokorlari sog‘liqni saqlash tizimini takomillashtirmoqda hamda bolalar saratonini davolash uchun yangi dorilar izlamoqda. 
·        Tibbiy hisob bemorlarning yordam olishlariga to‘sqinlik qilmasligi lozim, shu bois Tramp barcha tibbiy xizmatlar narxlarini ochiqlashni talab qiluvchi farmonni imzoladi. 2019 yilda retseptli dorilar narxlari 51 yil ichida ilk bor pasaydi. Shu bilan birga, mamlakatda fuqarolar salomatligi ortidan pul ishlash va xususiy sug‘urtani bekor qilishni istovchilar bor. Prezident ma'muriyati "sotsializmning Amerika sog‘liqni saqlash tizimini buzishiga" yo‘l qo‘ymaydi.
·        AQSh hukumati fuqarolarni koronavirusdan himoya qilish uchun barcha zarur choralarni ko‘rmoqda. Amerikalik mutaxassislar xitoylik hamkasblari bilan uzviy hamkorlik qilmoqda va o‘z harakatlarini muvofiqlashtirmoqda.
·        Mamlakatning janubiy chegaralarida "baland va o‘ta pishiq" devor qurilishi davom etmoqda. 150 kilometrdan ortiq to‘siq qurib bo‘lindi, 800 kilometrdan ortiq to‘siq yanagi yilga bitkaziladi.
·        Qo‘shma Shtatlar Oy sathiga ayol astronavtni olib chiqqan hamda Marsda bayroq o‘rnatgan ilk davlat bo‘ladi. Agarda kongress Artemis kosmik dasturini moliyalashtirsa bu amalga oshadi.
·        Atrof-muhitni himoya qilish uchun AQSh Amerika va butun dunyoda daraxt ekish uchun hukumat va xususiy sektor sa'y-harakatlarini birlashtiruvchi "Bir trillion daraxt" tashabbusiga qo‘shiladi.
Video: Tramp millatga murojaat qildi, Pelosi uning nutqi matnini yirtib tashladi